Lieta T‑487/14

(publicēts izvilkumu veidā)

Chelyabinsk electrometallurgical integrated plant OAO (CHEMK) un Kuzneckie Ferrosplavy OAO (KF)

pret

Eiropas Komisiju

Dempings — Krievijas izcelsmes ferosilīcija imports — Galīgais antidempinga maksājums — Pārskatīšana sakarā ar pasākumu izbeigšanos — Eksporta cenas noteikšana — Viena ekonomiska vienība — Antidempinga maksājuma novirzīšana uz tālākpārdošanas cenām Savienībā — Citas metodes izmantošana nekā sākotnējā izmeklēšanā — Dempinga un zaudējumu turpināšanās vai atkārtošanās — Regulas (EK) Nr. 1225/2009 2. panta 9. punkts, 3. pants un 11. panta 9. un 10. punkts (tagad Regulas (ES) Nr. 2016/1036 2. panta 9. punkts, 3. pants un 11. panta 9. un 10. punkts)

Kopsavilkums — Vispārējās tiesas (devītā palāta) 2018. gada 15. novembra spriedums

Skat. nolēmuma tekstu. (skat. 32. punktu)

Vienas ekonomiskas vienības pastāvēšana starp trešās valsts ražotāju eksportētāju un vienību, kas ir atbildīga par importa darījumiem un tā preču pirmreizēju pārdošanu Savienībā neliedz piemērot Regulas Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis, 2. panta 9. punktu, lai noteiktu ticamu eksporta cenu Savienības robežas līmenī – gluži otrādi. Šāda situācija atbilst stingras savienības starp eksportētāju un importētāju gadījumam, kas ir savienība, kura saskaņā ar šo tiesību normu pamato eksporta cenas veidošanu Savienības robežas līmenī no cenas, par kādu izstrādājumi pirmo reizi tiek pārdoti neatkarīgam pircējam, neatkarīgi no šo dalībvalstu teritorijas, veicot atbilstošas korekcijas, kas paredzētas minētās tiesību normas otrajā un trešajā daļā. (skat. 42. punktu)

Gadījumā, kad eksportētājs un importētājs ir savstarpēji saistīti, ieinteresētajai personai, kura vēlas apstrīdēt atbilstoši Regulas Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis, 2. panta 9. punktam veikto korekciju apjomu, jo noteiktās korekcijas saistībā ar pārdošanas izmaksām, administratīvajām un vispārīgajām izmaksām importam Savienībā esot pārmērīgas, ir jāiesniedz pierādījumi un konkrēti aprēķini, kas pamato šos apgalvojumus, un it īpaši apgrozījuma kontekstā jānorāda tās piedāvātā alternatīvā likme, lai atspoguļotu daļu no šīm izmaksām, ko tā uzskata par atbilstošām. Tam it īpaši ir nozīme tad, ja ieinteresētā persona uzskata, ka Komisijas rīcībā ir vienīgi globāli dati, kas attiecas ne tikai uz darījumiem, kas veikti starp nogādāšanu līdz Savienības robežai un pirmo pārdošanu neatkarīgam pircējam tās dalībvalstu teritorijā, bet arī uz darījumiem, kas norisinājušies pirms nogādes līdz minētajai robežai. (skat. 45. punktu)

Runājot par eksporta cenu tās veidošanas kontekstā saskaņā ar Regulas Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis, 2. panta 9. punktu, un korekciju kontekstā, kuras tai var tikt piemērotas taisnīga salīdzinājuma ar parasto vērtību iegūšanai atbilstoši tās pašas regulas 2. panta 10. punktam, pārdošanas izmaksas, administratīvās un vispārīgās izmaksas, kā arī pelņas daļu, kas atbilst attiecīgo izstrādājumu importētāja darbībai Savienībā var atskaitīt no pirmās tālākpārdošanas neatkarīgam pircējam šo dalībvalstu teritorijā cenas nolūkā aprēķināt ticamu eksporta cenu, ja importu nodrošina ražotāja juridiski nošķirta vienība, bet tā prasītāju skatījumā ar to veido vienu ekonomisku vienību. (skat. 51. punktu)

Antidempinga pasākumu termiņbeigu pārskatīšanas procedūrā, kas veikta, piemērojot Regulas Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis, 11. panta 2. punktu, izņēmums vienas un tās pašas metodes izmantošanā pārskatīšanas izmeklēšanai un sākotnējai izmeklēšanai ir jāinterpretē šauri, atbilstīgi tiesību normas, ar ko šāds izņēmums ir pieļauts, tekstam un jēgai. (skat. 60. punktu)